Сергей Есенин
В зеления църковен храм…

Превод от руски: Иван Николов, 1984

chitanka.info

В зеления църковен храм,

където ред върби се молят,

обряден залък ще раздам

за мойта отшумяла пролет.

А ти, отпуснала глава,

стоиш насреща ми незрима,

с ресници, трепкащи едва

от полета на херувима.

Знам, времето не помрачи

цвета на твойта орис божа,

все тая кърпа над очи

с ръка пристягаш смуглокожа.

И те задавя скръбен звук,

и твойта мисъл пак се връща

към някого, далеч оттук,

далеч от родната си къща.

И паметта ти всеки ден

припомня тягостна картина.

О, помоли се и за мен,

бездомник в своята родина!

1916

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.